ΓΡΑΠΤΗ ΕΡΩΤΗΣΗ E-1449/96 υποβολή: Christine Oddy (PSE) προς την Επιτροπή (12 Iουνίου 1996)

Θέμα: «Υποαπασχολούμενοι και ελλιπώς αμειβόμενοι» - έκθεση της ΤUC (Συνομοσπονδία Εργατικών Ενώσεων του ΗΒ), σχετικά με την εμπειρία των νέων από την αγορά εργασίας κατά τη δεκαετία 1990

Γνωρίζει η Επιτροπή ότι η TUC δημοσίευσε στις 14 Φεβρουαρίου 1996 έκθεση σχετικά με τις εμπειρίες των νέων από την αγορά εργασίας κατά τη δεκαετία 1990;

Γνωρίζει επίσης η Επιτροπή ότι σύμφωνα με την έκθεση αυτή το χάσμα μεταξύ του ποσοστού ανεργίας ατόμων κάθε ηλικίας και του ποσοστού ανεργίας νέων ατόμων κάτω των 25 ετών στα μέσα της δεκαετίας 1990 είναι μεγαλύτερο από ό, τι ήταν στα μέσα της δεκαετίας 1980;

Γνωρίζει εξάλλου η Επιτροπή ότι κατά την ίδια περίοδο η σχετική αμοιβή των νέων ατόμων έχει επίσης μειωθεί με αποτέλεσμα οι νέοι άνδρες να κερδίζουν σήμερα το 73,9% του μέσου ωρομισθίου εν συγκρίσει προς το 82,8% που κέρδιζαν τον Απρίλιο 1984, ενώ οι αποδοχές των νέων γυναικών να είναι σήμερα στο 66,3% του μέσου ωρομισθίου εν συγκρίσει προς το 70,5% που ήταν τον Απρίλιο 1984;

Λαμβάνοντας υπόψη αυτά τα ανησυχητικά ποσοστά ποία μέτρα προτίθεται να λάβει η Επιτροπή για να βοηθήσει τους νέους που αντιμετωπίζουν αυτές τις δυσχέρειες;

Απάντηση του κ. Flynn εξ ονόματος της Επιτροπής (12 Ιουλίου 1996)

Η Επιτροπή γνωρίζει ότι οι νέοι ανήκουν στην ομάδα που έχει πληγεί περισσότερο από την ανεργία. Tο ποσοστό ανεργίας των νέων στην Κοινότητα έχει αυξηθεί από 19,6% το 1988 έως 21% το 1996. Η αυξητική αυτή τάση δεν οφείλεται σε ένα μόνο λόγο. Απαιτείται ευρύ φάσμα μέτρων για να αντιμετωπιστεί η απόλυτα χαρακτηριστική φύση των υποκείμενων προβλημάτων, καθώς και συντονισμένες ενέργειες εκ μέρους όσο το δυνατόν περισσότερων παραγόντων σε τοπικό, περιφερειακό, εθνικό και κοινοτικό επίπεδο.

Τα συμπεράσματα στα οποία κατέληξε το Ευρωπαϊκό Συμβούλιο στο Έσσεν, που επιδοκιμάστηκαν περαιτέρω από τα Συμβούλια στις Κάννες και στη Μαδρίτη, επισήμαναν την ανάγκη να ληφθούν μέτρα προτεραιότητας για τους νέους στα κράτη μέλη. Με την έγκριση της ενιαίας έκθεσης από το Συμβούλιο των Υπουργών Εθνικής Οικονομίας και Οικονομικών και το Συμβούλιο Κοινωνικών Υποθέσεων, οι αρχηγοί των κρατών και οι πρωθυπουργοί εξέδωσαν σαφή εντολή για δράση υπέρ των νέων. Η Επιτροπή θα συνεχίσει να παρακολουθεί τις ενέργειες και τα μέτρα στα κράτη μέλη προς όφελος όλων των μη προνομιούχων ομάδων στην αγορά εργασίας. Η πρόταση της Επιτροπής για σύμφωνο εμπιστοσύνης ((CSE (96) 1 τελικό. )) προωθεί επίσης κοινή πρωτοβουλία εκ μέρους των κοινωνικών εταίρων για την ένταξη των νέων στην αγορά εργασίας, συμπεριλαμβανομένης της καλύτερης αλληλεπίδρασης της αρχής της επαγγελματικής ζωής και των νεωτεριστκών μορφών οργάνωσης του ωραρίου εργασίας.

Επιπλέον, η Επιτροπή θα συνεχίσει να χρηματοδοτεί ευρύ φάσμα δραστηριοτήτων υπέρ των νέων μέσω των διαρθρωτικών ταμείων και ειδικότερα μέσω του στόχου 3 του Ευρωπαϊκού Κοινωνικού Ταμείου. Έχει επίσης αναπτύξει συγκεκριμένη στρατηγική για την προώθηση της απασχόλησης των νέων μέσω του προγράμματός της YOUTHSTART, το οποίο έχει ως στόχο να ενισχύσει οικονομικά τις προσπάθειες των κρατών μελών και τα ειδικά μέτρα για τους νέους. Το πρόγραμμα ενθαρρύνει τα κράτη μέλη να διερευνήσουν νέες επιλογές για την καταπολέμηση της ανεργίας των νέων, ιδιαίτερα μέσω της διακρατικής ανταλλαγής εμπειριών και ενίσχυσης για τα τοπικά σχέδια που δεν αποτελούν μέρος των υφιστάμενων εθνικών προγραμμάτων.